KIRJALLINEN KYSYMYS E-2171/00

esittäjä(t): Salvador Garriga Polledo (PPE-DE) komissiolle

(7. heinäkuuta 2000)

Aihe: Euroopan unionin kanta yleistä peruskoulutusta koskevaan toimintakehykseen

Dakarissa (Senegal) järjestettiin viime huhtikuussa koulutusta koskeva maailmanfoorumi, jonka jälkeen Yhdistyneet kansakunnat ja Maailmanpankki sopivat toimintakehyksestä rahoituksen myöntämiseksi sellaisille köyhille maille, jotka esittävät peruskoulutusta koskevan suunnitelman vuoteen 2002 mennessä.

Sopimuksella pyritään takaamaan yleinen peruskoulutus kaikille vuoteen 2015 mennessä. Toimintaan osallistuu yli 180 maata, tukijoita ja YK sekä voimakas ja aktiivinen kansalaisjärjestöverkosto, joka on nykyisin välttämätön yhteiskumppani koulutuksen takaamiseksi kaikille.

Voiko komissio kertoa, mikä on Euroopan unionin kanta tähän kunnianhimoiseen tavoitteeseen taata kaikille yleinen peruskoulutus vuoteen 2015 mennessä ja miten unioni aikoo osallistua Dakarin maailmanfoorumissa sovittuun yhteistyöhön?

Poul Nielsonin komission puolesta antama vastaus

(19. syyskuuta 2000)

Yleinen peruskoulutus kaikille on köyhyyden vähentämiseen tähtäävien strategioiden olennainen osa. Yhteisö pitää köyhyyden vähentämistä ja kehitysmaiden integroimista keskeisinä tavoitteina kestävää kehitystä tukiessaan.

Komissio on valmis tukemaan kansallisia koulutusalan toimintaohjelmia, joilla pyritään saavuttamaan Dakarissa asetetut tavoitteet. Komissio haluaa seurata edistymistä vuoteen 2015 liittyvien tavoitteiden ja välitavoitteiden osalta yhdessä kumppanimaiden ja kaikkien avunantajien kanssa, kuten Dakarissa hyväksytyn toimintakehyksen mukaan on päätetty. Se pyrkii yhdessä YK:n järjestöjen, kansalaisjärjestöjen ja kumppanimaiden kanssa edistämään foorumissa asetettujen tavoitteiden toteutumista ja tukemaan erityisesti tyttöjen ja naisten koulutusta.

Okinawassa 19. heinäkuuta 2000 pidetyssä G7/G8-maiden huippukokouksessa komissio pyrki päättäväisesti pitämään kehityskysymykset, erityisesti sosiaalialalle koulutus mukaan luettuna kohdennettavan tuen, ensisijaisen tärkeinä noudattaen näin sitoumusta ottaa Dakarin toimintakehyksen tavoitteet huomioon jokaisessa kansainvälisessä konferenssissa ja huippukokouksessa.

Komissio on tässä yhteydessä päättänyt osallistua yhdessä jäsenvaltioiden kanssa kaikkiin Maailmanpankin aloitteisiin, joissa toimitetaan rahoitusta kehitysmaille näiden seuratessa tai pannessa täytäntöön peruskoulutusta edistäviä kansallisia ohjelmiaan. Maailmanpankki ja muut avunantajat, joihin myös yhteisö ja sen jäsenvaltiot kuuluvat, ovat yhdessä laatineet köyhyydentorjuntastrategiat, joiden yhtenä ensisijaisena tavoitteena on yhteiskunnallisten peruspalvelujen tukeminen.

Yhteisö on viime vuosina jo lisännyt merkittävästi rahoitussitoumuksiaan, jotka koskevat peruskoulutusta kehitysmaissa, erityisesti Aasiassa, Välimeren alueen maissa ja Afrikan, Karibian ja Tyynenmeren maissa (AKT-maat; Lomén yleissopimuksen mukaisesti).

Yhteisön kehitysyhteistyöpolitiikan toimintaperiaatteissa yhdeksi keskeiseksi yhteisön toimintamuodoksi mainitaan talouspolitiikkaan kohdennettava tuki, jolla on selvä yhteys köyhyydenvähentämisstrategioihin erityisesti sosiaalialan (terveydenhuolto ja koulutus) alakohtaisissa ohjelmissa.

Yhteisön ja AKT-maiden välillä hiljattain tehdyssä kumppanuussopimuksessa sosiaalipolitiikan aloille kohdennettava tuki esitellään köyhyyden vähentämisen yhteydessä yhtenä keskeisenä toimenpiteenä taloudellista kasvua varten ja tuotantotoimintaan kohdennettavan tuen ohella. Tuen kohdentaminen peruskoulutukseen, muita heikommassa asemassa olevien ryhmien, erityisesti naisten, koulutusmahdollisuuksien parantamiseen ja koulutuksen laadun parantamiseen sekä tähän tarvittavien varojen riittävyys on tuotu selkeästi esille uudessa kumppanuussopimuksessa.